Γνωμοδότηση με θέμα : Προς το Περιβάλλον των Προσωπικών Επικοινωνιών : Πράσινη Βίβλος για την κοινή προσέγγιση στον τομέα των κινητών και προσωπικών επικοινωνιών στην Ευρωπαϊκή Ένωση (94/C 393/12)

Στις 19 Μαΐου 1994 (και σύμφωνα με το άρθρο 198 της Συνθήκης περί ιδρύσεως της Ευρωπαϊκής Οικονομικής Κοινότητας), η Επιτροπή αποφάσισε να ζητήσει τη γνωμοδότηση της Οικονομικής και Κοινωνικής Επιτροπής σχετικά με το θέμα : Προς το Περιβάλλον των Προσωπικών Επικοινωνιών : Πράσινη Βίβλος για την κοινή προσέγγιση στον τομέα των κινητών και προσωπικών επικοινωνιών στην Ευρωπαϊκή Ένωση.

Το τμήμα μεταφορών και επικοινωνιών, στο οποίο ανατέθηκε η προετοιμασία των σχετικών εργασιών της ΟΚΕ, υιοθέτησε τη γνωμοδότησή του στις 7 Σεπτεμβρίου 1994, με βάση την εισηγητική έκθεση του κ. Mobbs.

Κατά την 318η σύνοδο ολομέλειας (συνεδρίαση της 14ης Σεπτεμβρίου 1994), η Οικονομική και Κοινωνική Επιτροπή υιοθέτησε ομόφωνα την ακόλουθη γνωμοδότηση.

1. Εισαγωγή

1.1. Το ψήφισμα του Συμβουλίου της 22ας Ιουλίου 1993 προέβη σε ανασκόπηση της κατάστασης στον τομέα των τηλεπικοινωνιών και της ανάγκης να σημειωθεί περαιτέρω ανάπτυξη.

1.2. Δεδομένου ότι ήταν αποτέλεσμα διαβουλεύσεων, υπήρξε κοινή συναίνεση μεταξύ των μελών του Συμβουλίου σχετικά με ορισμένες καίριες πτυχές, από τις οποίες οι ακόλουθες θεωρούνται οι σημαντικότερες.

1.2.1. Πιστεύεται γενικά ότι η ελευθέρωση των αγορών υπηρεσιών τηλεπικοινωνιών είναι αναπόφευκτο αποτέλεσμα των εξελίξεων των τεχνολογιών και των αγορών.

1.2.2. Υπάρχει το γενικό αίτημα να διατηρηθεί η οικονομική σταθερότητα του τομέα και να διασφαλισθεί η παγκόσμια εξυπηρέτηση, με ταυτόχρονη προσαρμογή της δομής των τιμολογιών.

1.2.3. Επιβάλλεται να υπάρξει σαφές χρονοδιάγραμμα για τις κανονιστικές αλλαγές με καθορισμένα χρονικά όρια, ώστε να αποκτήσει ο τομέας τη δέουσα απαραίτητη σταθερότητα.

1.2.4. Πρέπει να υιοθετηθεί μια πραγματιστική προσέγγιση όσον αφορά την περαιτέρω ελευθέρωση, η οποία να λαμβάνει υπόψη την ανάγκη να πραγματοποιηθούν προσαρμογές στις περιφερειακές περιοχές όπου τα δίκτυα είναι λιγότερο εξελιγμένα.

1.2.5. Αναγνωρίζεται γενικά η αξία που έχουν για τους χρήστες, τη βιομηχανία και το σύνολο της ευρωπαϊκής οικονομίας, οι κατάλληλα αναπτυγμένες υποδομές και οι εξελιγμένες και αποτελεσματικές υπηρεσίες τηλεπικοινωνιών.

1.2.6. Το άνοιγμα της αγοράς των τηλεπικοινωνιών της Ένωσης σε τρίτες χώρες θα πρέπει να συνδυαστεί με αντίστοιχη πρόσβαση στις αγορές των εν λόγω χωρών.

1.3. Η Επιτροπή, το Συμβούλιο, και τα κράτη μέλη έχουν ήδη αναλάβει πολυάριθμες δράσεις. Το Συμβούλιο έκρινε ότι ένας από τους μείζονες στόχους της μελλοντικής δράσης θα πρέπει να είναι, βραχυπρόθεσμα, η ανάπτυξη κινητών και προσωπικών επικοινωνιών και έδωσε την υποστήριξή του στην πρόθεση της Επιτροπής να δημοσιεύσει Πράσινη Βίβλο για το θέμα.

1.4. Η « Πράσινη Βίβλος » για την κοινή προσέγγιση στον τομέα των κινητών και προσωπικών επικοινωνιών αποτελεί μέρος των εμπεριστατωμένων και συνεχιζόμενων εργασιών που διεξάγει η Επιτροπή από το 1987 που δημοσιεύθηκε το « Πράσινο Βιβλίο σχετικά με την ανάπτυξη κοινής αγοράς υπηρεσιών και εξοπλισμού στον τομέα των τηλεπικοινωνιών » (), μολονότι το εν λόγω Πράσινο Βιβλίο δεν έθιξε θέματα που είχαν άμεση σχέση με τις κινητές επικοινωνίες.

2. Η Πράσινη Βίβλος της Επιτροπής

2.1.

Στόχοι και προσέγγιση της Επιτροπής

2.1.1. :

- να δοθεί η δυνατότητα ανάπτυξης αγοράς στο σύνολο της Ένωσης για κινητές υπηρεσίες, εξοπλισμό και τερματικά (),

- να καθορισθούν, όπου αυτό είναι απαραίτητο, κοινές αρχές για την επίτευξη του στόχου αυτού, σε συνάρτηση με την παροχή υποδομών κινητών επικοινωνιών, κινητών δικτύων και υπηρεσιών και την προμήθεια και λειτουργία κινητών τερματικών,

- να προωθηθεί η εξέλιξη της αγοράς κινητών επικοινωνιών σε υπηρεσίες μαζικών προσωπικών επικοινωνιών, με ιδιαίτερη έμφαση στις πανευρωπαϊκές υπηρεσίες, και

- να διευκολυνθεί και προωθηθεί η δημιουργία διευρωπαϊκών δικτύων και υπηρεσιών στον τομέα και να διασφαλισθεί ότι η ανάπτυξη του τομέα επιτυγχάνεται κατά τρόπο συνεπή προς το δημόσιο συμφέρον.

2.1.2. Η προσέγγιση την οποία επέλεξε η Επιτροπή είναι ότι η πολιτική θα πρέπει :

- να βασίζεται στην αναγνώριση των κύριων τάσεων της αγοράς και τεχνολογίας οι οποίες έχουν εντυπωσιακές επιπτώσεις σε έναν ήδη καινοτόμο τομέα,

- να στηριχθεί στις πολιτικές των κρατών μελών οι οποίες οδήγησαν, μέχρι σήμερα, σε ουσιαστικά ανοικτότερο και πιο ανταγωνιστικό περιβάλλον,

- να επεκτείνει τις βασικές αρχές της πολιτικής της Ένωσης στον τομέα των τηλεπικοινωνιών και του κοινοτικού δικαίου, ιδιαίτερα την ισορροπία που έχει επιτευχθεί μεταξύ ελευθέρωσης και εναρμόνισης στις κινητές επικοινωνίες,

- να λάβει πλήρως υπόψη την ευρύτερη διεθνή διάσταση και το υφιστάμενο πλαίσιο συνεργασίας,

- να αναπτύξει περαιτέρω την εσωτερική αγορά σε αυτόν τον τομέα, ώστε να καταστεί η βάση για ισχυρές διαπραγματευτικές θέσεις σε διμερές και πολυμερές επίπεδο, με στόχο την πραγματοποίηση ισότιμων και συγκρίσιμων συνθηκών πρόσβασης αγοράς σε τρίτες χώρες.

2.1.3. Η Επιτροπή φρονεί ότι απαιτούνται πέντε κύριες αλλαγές για να αρθούν τα εμπόδια που τίθενται στην περαιτέρω ανάπτυξη. Η Επιτροπή κατέληξε σε αυτό το συμπέρασμα μετά από διαβουλεύσεις και αναλύσεις που πραγματοποίησε κατά την φάση της επεξεργασίας της Πράσινης Βίβλου. Οι αλλαγές αυτές συνοψίζονται ως εξής :

- κατάργηση όλων των αποκλειστικών και ειδικών δικαιωμάτων που εξακολουθούν να παραμένουν στον τομέα,

- άρση όλων των περιορισμών στην παροχή κινητών υπηρεσιών,

- πλήρης ελευθερία στους φορείς εκμετάλλευσης κινητών δικτύων να λειτουργούν και να αναπτύσσουν τα δίκτυά τους,

- απεριόριστη συνδυασμένη προσφορά υπηρεσιών μέσω των σταθερών και κινητών δικτύων, και

- διευκόλυνση της πανευρωπαϊκής λειτουργίας και της παροχής υπηρεσιών.

2.1.4. Κατά τον καθορισμό λεπτομερών θέσεων, η Πράσινη Βίβλος περιορίζεται σε τομείς όπου απαιτείται κοινή θέση σε επίπεδο Ευρωπαϊκής Ένωσης. Οι θέσεις αυτές αφορούν :

- προϋποθέσεις έκδοσης αδειών για φορείς εκμετάλλευσης κινητών υπηρεσιών,

- προϋποθέσεις παροχής υπηρεσιών, διασύνδεσης, υποδομής, συχνότητας και ζητημάτων αριθμοδότησης,

- έναρξη της εξέλιξης προς τις προσωπικές επικοινωνίες.

2.2.

Άλλες γενικές παρατηρήσεις της Επιτροπής

2.2.1. Η ευρωπαϊκή πολιτική ελευθέρωσης όλων των υπηρεσιών φωνητικής τηλεφωνίας μέχρι το 1998 (με ορισμένες πιθανές παρεκκλίσεις) συμπληρώνεται από τις προτάσεις της Επιτροπής για τις κινητές επικοινωνίες.

2.2.2. Χωρίς μέτρα ελευθέρωσης, η ταχύτητα της προόδου προς την επιτυχή εμπορική αξιοποίηση θα μειωνόταν, με αποτέλεσμα να χαθεί μια ευκαιρία και να ωφεληθούν οι εμπορικοί ανταγωνιστές της ΕΕ.

2.2.3. Η ελευθέρωση που προτείνεται στην Πράσινη Βίβλο παρέχει στον ανταγωνισμό τη δυνατότητα να κυριαρχήσει σε ολόκληρη την Ευρωπαϊκή Ένωση, πράγμα που θεωρείται ο καλύτερος τρόπος εξέλιξης εάν απώτερος στόχος είναι η επίτευξη των πιθανών θετικών αποτελεσμάτων όλων των προσπαθειών.

2.2.4. Οι κατασκευαστές κινητού εξοπλισμού συναγωνίζονται ήδη μεταξύ τους γύρω από ένα κοινό σύνολο προτύπων. Η Πράσινη Βίβλος προτείνει την επέκταση του ανταγωνισμού στα κινητά δίκτυα και την παροχή υπηρεσιών.

2.2.5. Η Πράσινη Βίβλος προτείνει ότι θα πρέπει να υπάρχουν τουλάχιστον δύο ανταγωνιζόμενοι φορείς εκμετάλλευσης κινητού δικτύου για τις περισσότερες κινητές τεχνολογίες. Όλες οι άδειες σε φορείς εκμετάλλευσης κινητού δικτύου θα πρέπει να βασίζονται σε αντικειμενικούς λόγους, να είναι διαφανείς, να μην ασκούν διακρίσεις και να τηρούν την αρχή της αναλογίας.

2.2.6. Θα θεσπισθούν διασφαλίσεις ώστε να αποφευχθεί το ενδεχόμενο καταχρήσεων δεσπόζουσας θέσης :

- οι εθνικοί φορείς εκμετάλλευσης τηλεπικοινωνιών (ΤΟ) δεν θα έχουν πλέον το κεκτημένο δικαίωμα να είναι παρόντες σε κάθε τμήμα της αγοράς επικοινωνιών. Θα ανταγωνίζονται με τον ίδιο ακριβώς τρόπο που θα ανταγωνίζονται όλοι οι φορείς εκμετάλλευσης και θα υπόκεινται στους ίδιους κανόνες ανταγωνισμού,

- οι φορείς παροχής υπηρεσιών - εκείνοι που συναλλάσσονται με τους τελικούς πελάτες - θα έχουν εμπορική ελευθερία και δεν θα πρέπει να υπόκεινται σε περιορισμούς ως προς τις άδειες. Για να προωθηθούν οι πανευρωπαϊκές υπηρεσίες και ο καινοτόμος συνδυασμός διαφορετικών υπηρεσιών, οι φορείς εκμετάλλευσης κινητού δικτύου θα συναλλάσονται με τους φορείς παροχής υπηρεσιών υπό την προϋπόθεση να πληρούν « λογικές » απαιτήσεις (σε περίπτωση άρνησης, οι φορείς παροχής υπηρεσιών θα έχουν το δικαίωμα να ασκήσουν έφεση στην Εθνική Κανονιστική Αρχή (ΕΚΑ)) και να παρέχουν όρους διασύνδεσης διαφανείς και χωρίς διακρίσεις. Η εμπορική αυτή σχέση θα πρέπει να έχει την πλήρη αναγνώριση όλων των κρατών μελών,

- οι όροι διασύνδεσης θα πρέπει να είναι διαφανείς, να μην ασκούν διακρίσεις, να προσανατολίζονται και να είναι σύμφωνοι με την αρχή της αναλογικότητας,

- οι φορείς εκμετάλλευσης κινητού δικτύου δεν θα είναι υποχρεωμένοι να χρησιμοποιούν υποδομές οι οποίες παρέχονται από εθνικούς φορείς εκμετάλλευσης τηλεπικοινωνιών. Θα έχουν την ελευθερία και την επιλογή να αναπτύξουν και να εγκαταστήσουν τις δικές τους υποδομές ή να κάνουν χρήση υποδομών τρίτων.

3. Γενικές παρατηρήσεις

3.1. Η ΟΚΕ εκφράζει την ικανοποίησή της για την Πράσινη Βίβλο και συγχαίρει την Επιτροπή διότι διατύπωσε σαφείς υποδείξεις ως προς την μελλοντική πορεία στον τομέα αυτό.

3.2. Αυτή η Πράσινη Βίβλος αποτελεί σημαντικό μέρος των εργασιών που η Επιτροπή διεξάγει αδιάκοπα από την εποχή του Πράσινου Βιβλίου του 1987. Όλα τα κράτη μέλη υποστήριξαν το ψήφισμα της 22ας Ιουλίου 1993 το οποίο έθεσε το χρονοδιάγραμμα για την περαιτέρω ανάπτυξη του τομέα των τηλεπικοινωνιών. Έτσι, η ΟΚΕ προσδοκά ότι όλα τα κράτη μέλη θα εξακολουθήσουν να υποστηρίζουν την Επιτροπή δεδομένου ότι τώρα παρουσιάζονται πλέον ακριβείς προτάσεις για την μελλοντική πορεία.

3.3. Η ΟΚΕ υποστηρίζει την Πράσινη Βίβλο και παράλληλα αναγνωρίζει ότι περιλαμβάνει σημαντικές προτάσεις, ορισμένες από τις οποίες ενδέχεται να απαιτήσουν σημαντικές αλλαγές σε ορισμένα κράτη μέλη όσον αφορά τον τρόπο με τον οποίο παρέχονται νέες υπηρεσίες στο κοινό. Έτσι, μολονότι παρέχει την υποστήριξή της, η ΟΚΕ έχει ορισμένες επιφυλάξεις, ιδιαίτερα ως προς το κατά πόσον είναι δυνατόν όλες οι προτάσεις να εφαρμοσθούν με τον τρόπο που υποδεικνύεται. Οι επιφυλάξεις αυτές εκτίθενται στο τμήμα 4.

3.4. Με το πανευρωπαϊκό ψηφιακό κινητό σύστημα, το GSM, η Ευρωπαϊκή Ένωση καθιέρωσε πρωτοπόρο τεχνολογία σε παγκόσμιο επίπεδο, επιτυχία πάνω στην οποία θα πρέπει να οικοδομήσει. Μέχρι σήμερα, 60 περίπου χώρες από όλον τον κόσμο έχουν είτε υιοθετήσει το GSM, είτε εκδηλώσει την πρόθεσή τους να το κάνουν.

3.5. Η Πράσινη Βίβλος αναφέρει ότι :

- το δυναμικό αγοράς για υπηρεσίες προσωπικών επικοινωνιών είναι τεράστιο,

- ενώ η μέγιστη πυκνότητα σταθερών τηλεφώνων καλωδιακής γραμμής δεν αναμένεται να υπερβεί διείσδυση 50 % του πληθυσμού (...), η διείσδυση των υπηρεσιών προσωπικών επικοινωνιών διαθέτει το απώτερο δυναμικό να φθάσει περίπου το 80 % του πληθυσμού, και

- προβλέπεται συνολική επένδυση ύψους μεταξύ 27 έως 45 δισεκατομμύρια Ecu στις κινητές υποδομές μέχρι το 2000.

3.6. Οι κινητές επικοινωνίες αποτελούν τομέα ταχείας ανάπτυξης στον οποίο η ευρωπαϊκή τεχνολογία είναι πρωτοπόρος σε παγκόσμια κλίμακα. Για το λόγο αυτό είναι σημαντικό οι προτάσεις να εξετασθούν υπό το πρίσμα μιας σημαντικά διευρυνόμενης αγοράς η οποία θα προσφέρει αυξημένες ευκαιρίες στους κατασκευαστές, τους φορείς παροχής υπηρεσιών και τους φορείς εκμετάλλευσης και θα ωφελήσει το σύνολο της ευρωπαϊκής οικονομίας. Η ενεργός ανάπτυξη των κινητών και προσωπικών επικοινωνιών θα αποτελέσει σημαντικό παράγοντα για την τόνωση της απασχόλησης στον τομέα των τηλεπικοινωνιών σε μία περίοδο που χάνονται θέσεις απασχόλησης εξαιτίας της ανάπτυξης νέων τεχνολογιών στα σταθερά δίκτυα. Οι συνολικές επιπτώσεις αυτού του φαινομένου στην απασχόληση είναι δύσκολο να υπολογισθούν, είναι όμως πιθανό να είναι, σε γενικές γραμμές, ουδέτερες.

3.6.1. Ορισμένα κράτη μέλη καθυστερούν την ουσιαστική εφαρμογή της ισχύουσας νομοθεσίας της ΕΕ, ιδιαίτερα όσον αφορά :

- την εφαρμογή των οδηγιών για τον τερματικό εξοπλισμό, την παροχή ανοικτού δικτύου (ΟΝΡ) και τις υπηρεσίες (),

- επίσης, δεν έχει πραγματοποιηθεί με ικανοποιητικό τρόπο ο διαχωρισμός των λειτουργικών και κανονιστικών αρμοδιοτήτων, ούτε έχουν καθιερωθεί, σε όλα τα κράτη μέλη, Εθνικές Κανονιστικές Αρχές οι οποίες να είναι εκσυγχρονισμένες και αποτελεσματικές όπως αυτές εννοούνται στα εν λόγω μέτρα. Η λειτουργία των ΕΚΑ (NRA) θα πρέπει να είναι αποτελεσματική ώστε να διασφαλίζεται η συμμόρφωση προς όλους τους σχετικούς νόμους και κανονισμούς, δεδομένου ότι δεν είναι δυνατόν να αναμένει κανείς από την Επιτροπή να μεριμνά για όλες τις πτυχές των κανονισμών σε εθνικό επίπεδο.

3.6.2. Τα αφορώμενα κράτη μέλη πρέπει να λάβουν μέτρα ώστε να εξασφαλισθεί ότι οι ανεπάρκειες αυτού του είδους θα πρέπει να υπερπηδηθούν ώστε να επιτευχθούν σημαντικά θετικά αποτελέσματα στον τομέα των κινητών και προσωπικών επικοινωνιών.

4. Ειδικές παρατηρήσεις

4.1. Η ΟΚΕ φρονεί ότι η Επιτροπή θα χρειασθεί να επανεξετάσει τα ακόλουθα θέματα πριν προβεί στην κατάρτιση Λευκού Βιβλίου ή συγκεκριμένων προτάσεων. Γίνεται αναφορά στις Προτεινόμενες Θέσεις που εκτίθενται στην Πράσινη Βίβλο (Σχήμα 1, σ. 50-70).

4.2.

Διαδικασίες έκδοσης αδειών

Η Επιτροπή θίγει σημαντικά θέματα που αφορούν τις διαδικασίες έκδοσης αδειών και τις αντίστοιχες προϋποθέσεις, οι οποίες διαφέρουν από κράτος μέλος σε κράτος μέλος και ενδέχεται από μόνες τους να είναι ενάντιες στον ανταγωνισμό, αδιαφανείς και να ασκούν διακρίσεις. Οι παρατηρήσεις της Επιτροπής σχετικά με τα θέματα αυτά τονίζουν την ουσιαστική ανάγκη να διασφαλίζεται η διαφάνεια και η συμπεριφορά μη άσκησης διακρίσεων. Στην αντίθετη περίπτωση, για παράδειγμα, υπάρχει ο κίνδυνος ένας εν λειτουργία τηλεπικοινωνιακός οργανισμός να επιδοτήσει το δικό του κινητό δίκτυο εις βάρος του νεοεισερχόμενου φορέα εκμετάλλευσης GSM.

4.2.1. Επίσης, εκφράστηκαν ανησυχίες σχετικά με την ιδέα οι άδειες να χορηγούνται βάσει πλειστηριασμού. Η εκχώρηση συχνοτήτων βάσει πλειστηριασμού ενδέχεται να σημαίνει μεταβίβαση μεγαλύτερου μέρους του κόστους στον χρήστη. Η ΟΚΕ είναι της γνώμης ότι κάτι τέτοιο δεν είναι επιθυμητό.

4.3.

Παροχή υπηρεσιών

Η Πράσινη Βίβλος υποδεικνύει την καθιέρωση κώδικα συμπεριφοράς για τους φορείς παροχής υπηρεσιών. Ο κώδικας, ο οποίος θα στηρίζεται στην εθελοντική συμμετοχή, θα πρέπει να ορίζει τις βασικές απαιτήσεις και δεσμεύσεις ως προς την διαθεσιμότητα και την ποιότητα των υπηρεσιών. Θα μπορούσε να περιλαμβάνει απαιτήσεις περισσότερο δεσμευτικές για τους συμμετέχοντες όσον αφορά τις υπηρεσίες υποδομής. Η ΟΚΕ φρονεί ότι κάθε κώδικας συμπεριφοράς θα πρέπει να προσαρμόζεται στις εθνικές παραδόσεις και συνήθειες.

4.3.1. Εκτός από την υποχρέωση των φορέων εκμετάλλευσης κινητού δικτύου να ικανοποιούν όλα τα « λογικά » αιτήματα των φορέων παροχής υπηρεσιών, θα πρέπει να προβλεφθεί η απαίτηση κάθε νεοεισερχόμενος στην αγορά των κινητών επικοινωνιών να μπορεί, εάν το επιθυμεί, να καταστεί φορέας παροχής υπηρεσιών οποιουδήποτε ήδη εγκατεστημένου φορέα εκμετάλλευσης κινητών επικοινωνιών ενόσω θα εκκρεμεί η έναρξη λειτουργίας του κινητού δικτύου του.

4.4.

Διασύνδεση

Επείγει να διευκολυνθεί η διασύνδεση. Και σε αυτή την περίπτωση αυξάνεται η ανάγκη οι EKA να είναι κατάλληλες και αποτελεσματικές. Όσοι θα χρειάζονται διασύνδεση ενδέχεται να χρειασθεί να προσφύγουν στην οικεία ΕΚΑ σε περίπτωση που (για παράδειγμα) ο φορέας εκμετάλλευσης του PSTN (δημόσιο τηλεφωνικό δίκτυο για την μετάδοση ομιλίας) - και ο νεοεισερχόμενος φορέας δεν κατορθώσουν να συμφωνήσουν ως προς τους όρους διασύνδεσης, συμπεριλαμβανομένου και του τιμολογίου. Για το θέμα αυτό, σχετικές είναι οι εργασίες του Συμβουλίου, πράγμα που αποδεικνύει ήδη η οδηγία του Συμβουλίου 92/44 για την εφαρμογή της Παροχής Ανοικτού Δικτύου (ONP) σε μισθωμένες γραμμές.

4.5.

Υποδομές

Είναι πολύ σημαντικό να μπορούν οι νέοι φορείς εκμετάλλευσης να εγκαθιστούν τις δικές τους υποδομές. Κατά πόσον είναι οικονομικά συμφέρον ένας νέος φορέας εκμετάλλευσης να οικοδομεί τις δικές του υποδομές αποτελεί ζήτημα για το οποίο θα πρέπει να κρίνει ο ίδιος. Η οικονομική επιλογή δεν θα πρέπει να παρακωλύεται από διαιωνιζόμενη μονοπωλιακή ιδιοκτησία. Ολοένα και περισσότερο, επιτρέπεται στην ΕΕ περιορισμένος ανταγωνισμός στον τομέα των υποδομών και τα οφέλη που προκύπτουν από τον ανταγωνισμό αυτό για τους καταναλωτές θα πρέπει να αντανακλώνται στις τιμές που καταβάλλονται για την παροχή υπηρεσιών.

4.6.

Ραδιοσυχνότητες

Προέχει όλοι οι φορείς εκμετάλλευσης να έχουν πρόσβαση στο φάσμα των ραδιοσυχνοτήτων σε δίκαια βάση. Για το λόγο αυτό, ο προγραμματισμός και η εκχώρηση φάσματος ραδιοσυχνοτήτων θα πρέπει να αντιμετωπίζονται με πνεύμα αμεροληψίας και να μην εξαρτώνται από τηλεπικοινωνιακό οργανισμό. Έχει, λοιπόν, σημασία τον χειρισμό των θεμάτων αυτών να έχουν οι ΕΚΑ ή ξεχωριστός ανεξάρτητος οργανισμός σε κάθε κράτος μέλος.

4.6.1. Είναι σημαντικό να καταστούν διαθέσιμες δεσμευτικές κοινές ζώνες για υπηρεσίες DCS-1800 και για το σύστημα UMTS (). Το DCS-1800 () ανήκει στην ομάδα του GSM () και σε ορισμένα κράτη μέλη έχουν ήδη διατεθεί συχνότητες σε υπάρχον δίκτυο. Προς το παρόν, δεν αναμένονται μεγάλες εξελίξεις όσον αφορά αυτά τα συστήματα. Τα συστήματα GSM 900 θα πρέπει να έχουν στη διάθεσή τους αρκετό φάσμα συχνοτήτων για να μπορέσουν να ανταποκριθούν, για ορισμένο διάστημα, στη ζήτηση που παρουσιάζεται στην Ευρώπη. Οποιαδήποτε πολιτική υιοθετηθεί θα πρέπει να παρέχει τη δυνατότητα ομαλής μετάβασης από τις τεχνολογίες του σήμερα σε μία τρίτη γενιά του συστήματος UMTS, πράγμα που σημαίνει ότι θα πρέπει να υπάρχει διαθέσιμο αρκετό φάσμα συχνοτήτων.

4.6.2. Οι φορείς εκμετάλλευσης του συστήματος GSM αντιμετωπίζουν, σε ολόκληρη την Ευρωπαϊκή Ένωση, προβλήματα στα κράτη μέλη εκείνα όπου οι συχνότητες GSM δεν έχουν ελευθερωθεί σύμφωνα με την οδηγία του Συμβουλίου 87/372/ΕΟΚ (). Το φαινόμενο αυτό θα περιορίσει την δυνατότητα των φορέων εκμετάλλευσης του ανταγωνιστικού τομέα GSM να ανταγωνίζονται μεταξύ τους σε παρόμοιες συχνότητες.

4.7.

Αριθμοδότηση

Οι ίδιοι αριθμοί πρόσβασης για δίκτυα και υπηρεσίες θα μπορούσαν να απλοποιήσουν σημαντικά τη χρήση των διαφόρων υπηρεσιών στην Ευρώπη και να οδηγήσουν σε αύξηση της κυκλοφορίας. Δεν φαίνεται λοιπόν, καταρχήν, να υπάρχει αντίρρηση ως προς νέες ρυθμίσεις ομοιόμορφης αρίθμησης. Παράλληλα, όμως, η Επιτροπή θα πρέπει να καταρτίσει σχέδιο χρηματοδότησης σε συνεργασία με διάφορους φορείς εκμετάλλευσης δικτύων. Δεν έχει αποσαφηνισθεί ποιός θα αναλάβει το κόστος της αναδιοργάνωσης των αριθμών.

4.7.1. Εξάλλου, τη διαχείριση του σχεδίου αριθμοδότησης δεν θα πρέπει να αναλάβει τηλεπικοινωνιακός οργανισμός. Πρόκειται για κανονιστική λειτουργία η οποία θα πρέπει να διαχωρισθεί (βλ. 4.6 πιο πάνω).

4.8.

Έναρξη της εξέλιξης προς τις υπηρεσίες προσωπικών επικοινωνιών

Οι παρατηρήσεις που αφορούν την διασύνδεση σταθερών και κινητών δικτύων επικοινωνιών ισχύουν κατά πολύ και στην περίπτωση αυτή. Μολονότι στην ανασκόπηση της κατάστασης στον τομέα των τηλεπικοινωνιών που πραγματοποιήθηκε το 1992 έγινε λόγος για άρση των περιορισμών που έχουν τεθεί στη συνδυασμένη λειτουργία σταθερών και κινητών δικτύων, η θέση του Συμβουλίου είναι ότι η απόφαση που θα αφορά την μονοπώληση δικτύων θα πρέπει να συνδυαστεί με ευρεία διαβούλευση με την κοινή γνώμη, πράγμα στο οποίο θα συμβάλει το μελλοντικό Πράσινο Βιβλίο της Επιτροπής για τις υποδομές.

4.9.

Άλλα θέματα

4.9.1.

Θεμιτός ανταγωνισμός

Θα έπρεπε να είχε αναπτυχθεί περισσότερο στην Πράσινη Βίβλο η ανάγκη διαχωρισμού των επιχειρηματικών δραστηριοτήτων των τηλεπικοινωνιακών οργανισμών. Αυτό είναι απαραίτητο για να αποφευχθεί ο κίνδυνος και η πιθανότητα να παρουσιασθεί το φαινόμενο των επικαλυπτόμενων επιδοτήσεων, το κεκαλυμμένου κόστους και της άσκησης προτιμήσεων ανάμεσα στους σχετικούς οργανισμούς.

4.9.2. Ο διαχωρισμός των δραστηριοτήτων θα έπρεπε επίσης να καλύπτεται από δηλώσεις, οι οποίες να συμπληρώνουν την ισχύουσα ευρωπαϊκή νομοθεσία - συμπεριλαμβανόμενης της νομοθεσίας περί ανταγωνισμού - σχετικά με θέματα όπως η αλληλοπροώθηση των υπηρεσιών. Θα πρέπει, επίσης, να προβλέπονται προσαρμογές υπέρ των νεοεισερχόμενων στους τομείς όπου ο εν λειτουργία τηλεπικοινωνιακός οργανισμός έχει κερδίσει χρόνο και έχει ισχυρή παρουσία στην αγορά.

4.9.3. Υπάρχουν άλλα θέματα που αφορούν το θέμα της πληροφόρησης. Για παράδειγμα, το θέμα της εμπιστευτικότητας και της πρόσβασης σε πληροφορίες. Ενδέχεται να χρειασθεί να συσταθεί « Υπηρεσία Συμβατικών Υποθέσεων » στους τηλεπικοινωνιακούς οργανισμούς για να διασφαλισθεί ότι οι εμπορικές πληροφορίες που αφορούν τον νεοεισερχόμενο (όπως, για παράδειγμα, οι παραγγελίες που έχει πραγματοποιήσει για τη μίσθωση χωρητικότητας γραμμών σε μια ορισμένη γεωγραφική περιοχή) θα παραμείνουν εμπιστευτικές και δεν θα « περάσουν » στα χέρια του εμπορικού κλάδου των ΤΟ.

4.9.4. Όσον αφορά τα τιμολόγια, είναι σημαντικό να αναπτυχθεί η αγορά κατά τρόπο που να διασφαλίζεται η τιμολόγηση βάσει του κόστους. Για το θέμα αυτό, οι αρχές που έχουν ήδη καθιερωθεί στις οδηγίες και τις ανακοινώσεις της ΕΕ αντιτίθενται στον ισοσκελισμό των τιμολογίων διαμέσου « access deficit charges ». Θα πρέπει να τεθούν σαφείς αρχές χρέωσης που να είναι διαφανείς και δεν εισάγουν διακρίσεις.

4.9.5.

Πρόσβαση σε τρίτες αγορές

4.9.5.1. Η εν λόγω Πράσινη Βίβλος επισημαίνει την ανάγκη για ισορροπημένες και θεμιτές συνθήκες αγοράς προκειμένου να διασφαλισθεί ότι η ευρωπαϊκή βιομηχανία τηλεπικοινωνιών είναι αποτελεσματική και ικανή να ανταγωνισθεί αποτελεσματικά σε σφαιρικές αγορές. Πρόκειται για έναν ορθό στόχο. Επειδή οι ευρωπαϊκές αγορές είναι σήμερα πιο ανοικτές σε επιχειρήσεις από χώρες εκτός της Ένωσης, εκφράζονται ανησυχίες σχετικά με ανταποδοτική μεταχείριση.

4.9.5.2. Η ΟΚΕ, μολονότι λαμβάνει υπόψη τις παρατηρήσεις της Επιτροπής, έχει σοβαρές αμφιβολίες κατα πόσον υπάρχουν προοπτικές επιτυχίας. Νομοθετικοί περιορισμοί, ιδιαίτερα στις ΗΠΑ, αφήνουν ελάχιστα περιθώρια στην ΕΕ να επιτύχει σημαντική διείσδυση στις ΗΠΑ. Για το λόγο αυτό, η ΟΚΕ φρονεί ότι θα χρειαστεί να αναληφθεί αρκετά θετικότερη δράση - πιθανόν σε πολιτικό επίπεδο - για να καταστεί δυνατό να υπάρξει, στο προβλέψιμο μέλλον, ανταγωνισμός σε παγκόσμια κλίμακα.

4.9.6.

Προστασία των στοιχείων

Η Επιτροπή κατανοεί την ανησυχία ως προς το απόρρητο των στοιχείων. Οι τεχνολογίες GSM παρέχουν μεγαλύτερη ασφάλεια απ` ό,τι τα αναλογικά συστήματα. Η Επιτροπή εδήλωσε ότι η κάλυψη των αναγκών προστασίας των στοιχείων έχει προγραμματισθεί να αποτελέσει αντικείμενο μελλοντικής πρότασης.

4.10.

Υγεία, ασφάλεια και περιβάλλον

Η αυξανόμενη αποδοχή από το κοινό της χρήσης ραδιοφωνικών συχνοτήτων ως μέσου επικοινωνίας, αποτελεί το θεμέλιο ολόκληρης της βιομηχανίας κινητών επικοινωνιών. Για το λόγο αυτό, οι ανησυχίες σχετικά με τους κινδύνους που θα δημιουργηθούν από την χρήση ραδιοφωνικών συχνοτήτων πρέπει να εξετασθούν και να ληφθούν υπόψη. Κατά τον ίδιο τρόπο πρέπει να ληφθούν υπόψη θέματα που αφορούν το περιβάλλον. Π.χ. η Πράσινη Βίβλος αναφέρεται στην ανάγκη να εγκαθίστανται οι επιχειρήσεις στις ίδιες τοποθεσίες, όχι μόνο προς όφελος των καταναλωτών λόγω της μείωσης του κόστους των έργων υποδομής και για να ενθαρρυνθεί ο θεμιτός ανταγωνισμός, αλλά και για να μειωθούν οι επιπτώσεις στο περιβάλλον, προλαμβάνοντας παντού όπου είναι δυνατόν την περιττή εξάπλωση των ραδιοφωνικών ιστών κεραίας και άλλων παρόμοιων αντικειμένων.

4.11.

Οικονομικά και κοινωνικά θέματα

4.11.1. Όπως είναι αλήθεια σε πολλούς τομείς, οι τεχνολογικές εξελίξεις θα συνεχίσουν να έχουν επιπτώσεις στην απασχόληση. Από την μία πλευρά πολλές θέσεις εργασίας θα χαθούν στον τομέα των σταθερών δικτύων, από την άλλη όμως, θα δημιουργηθούν πολλές νέες θέσεις με την εξάπλωση του τομέα των κινητών επικοινωνιών. Μία ισχυρή ευρωπαϊκή βιομηχανία τηλεπικοινωνιών θα πρέπει να διασφαλίσει μία ανταγωνιστική θέση στην παγκόσμια αγορά, πράγμα που θα έχει ως επακόλουθο οικονομικά κέρδη και για τους ευρωπαίους εργαζομένους.

4.11.2. Στα πλαίσια αυτά, τα θέματα κατάρτισης και επανεκπαίδευσης έχουν εξαιρετικά μεγάλη σημασία. Κάθε είδους πρωτοβουλίες του Συμβουλίου και της Επιτροπής που θα απέβλεπαν, όχι μόνον στην εναρμόνιση και την ελευθέρωση των υπηρεσιών, αλλά και στην εξέταση της οικονομικής επίδρασης και των συνεπειών των εν λόγω αποφάσεων θα ήταν ιδιαίτερα ευπρόσδεκτες. Οι ανησυχίες των εργαζομένων θα μετριάζονταν πιθανόν σημαντικά εάν δινόταν μεγάλη προτεραιότητα στο πρόβλημα αυτό.

4.11.3. Απαραίτητη προϋπόθεση για τις πρωτοβουλίες αυτές είναι η κατάρτιση εμπεριστατωμένης μελέτης σχετικά με τις οικονομικές και κοινωνικές επιπτώσεις για το σύνολο του τομέα των τηλεπικοινωνιών.

Βρυξέλλες, 14 Σεπτεμβρίου 1994.

Η Πρόεδρος της

Οικονομικής και Κοινωνικής Επιτροπής

Susanne TIEMANN

() Έγγρ. COM(87) 290 τελικό, 30. 6. 1987.

() Ο όρος « εξοπλισμός » περιλαμβάνει τους σταθμούς-βάσεις και ο όρος « τερματικά » περιλαμβάνει τα μικροτηλέφωνα.

() 88/301/ΕΟΚ, ΕΕ αριθ. L 131/3 της 25. 7. 1988 7 90/387/ΕΟΚ, ΕΕ αριθ. L 192/1 της 24. 7. 1990 7 90/388/ΕΟΚ, ΕΕ αριθ. L 192/10 της 24. 7. 1990.

() UMTS : Universal Mobile Telecommunications System.

() DCS-1800 : Πρότυπο δικτύου προσωπικών επικοινωνιών στη ζώνη των 1800 MHz.

() GSM : Global System for Mobile Communications.

() Οδηγία του Συμβουλίου της 25ης Ιουνίου 1987, ΕΕ αριθ. L 196/85, της 17. 7. 1987.